**Anexa 26\_Plan de revitalizare și regenerare urbană a zonei** *-* **model recomandat**

Pentru Planul de revitalizare și regenerare urbană a zonei nu se impune un model-cadru obligatoriu a fi respectat prin prezentul ghid, însă în elaborarea acestui document se vor avea în vedere următoarele aspecte, ce vor face obiectul evaluării calitative a proiectului:

1. **Date generale**

Se vor completa datele generale privind denumirea obiectivului de investiţii, localizarea, beneficiarul investiţiei, elaboratorul planului etc.

1. **Documente strategice de planificare**

Se vor completa informații despre documentele strategice existente la nivel regional/local (SIDU, PMUD, Plan de calitate a aerului, Plan de eficiență energetică, planuri de amenajare a teritoriului etc.) și modul în care proiectul contribuie la atingerea obiectivelor acestora, inclusiv prin justificarea caracterului complementar al proiectului cu investiții similare.

1. **Analiza situației existente**

**3.1 la nivelul ariei de studiu:** se vor completa informații despre contextul existent:

* 1. o scurtă descriere a ariei de studiu (poate fi zona de intervenție definită în SIDU/tot orașul/o parte a orașului/zona centrală/o zonă istorică/un cartier etc.);
  2. o scurtă prezentare a patrimoniului istoric și cultural din aria de studiu, dacă este cazul;
  3. facilitățile și serviciile existente/preponderente în aria de studiu (de exemplu: facilități educaționale, turistice, de petrecere a timpului liber etc.);
  4. activitățile economice desfășurate în aria de studiu (de exemplu: comerț, servicii, industrie etc.);
  5. căile de comunicații și conectivitatea în interiorul ariei de studiu, precum și a acesteia cu zonele învecinate; situația accesibilității zonei și a locurilor de parcare;
  6. dotarea ariei de studiu cu utilități publice, accesul la rețelele de utilități publice, starea tehnică și caracteristicile acestora (apă, canalizare, energie termică, iluminat etc.);
  7. caracteristici climatice și de mediu care au un impact semnificativ asupra ariei de studiu (de exemplu: inundații, secetă, temperaturi extreme, cutremure etc.);
  8. alte informații specifice ariei de studiu, dacă este cazul.

**3.2 la nivelul zonei delimitate de regenerare urbană (zona de intervenție a proiectului):** se vor completa informații despre contextul existent:

1. o scurtă descriere a zonei asupra căreia se intervine prin proiect;
2. o scurtă prezentare a patrimoniului istoric și cultural din zona de intervenție, dacă este cazul;
3. facilitățile și serviciile existente/preponderente în zona de intervenție (de exemplu: facilități educaționale, turistice, de petrecere a timpului liber etc.);
4. activitățile economice desfășurate în zona de intervenție (de exemplu: comerț, servicii, industrie etc.);
5. căile de comunicații și conectivitatea în interiorul zonei de intervenție, precum și a acesteia cu aria de studiu; situația accesibilității zonei și a locurilor de parcare;
6. utilitățile publice existente în zona de intervenție, accesul la rețelele de utilități publice, starea tehnică și caracteristicile acestora (apă, canalizare, energie termică, iluminat etc.);
7. alte informații specifice zonei de intervenție, dacă este cazul.

|  |
| --- |
| **Atenție!**  Zonele delimitate de regenerare urbană se aprobă conform prevederilor OUG nr. 183/2002 art. 4 alin (4).  Delimitarea zonei de regenerare urbană se realizează pe limite cadastrale, însă în condiții bine justificate proiectul poate trata doar o parte a zonei de regenerare urbană, delimitată și aprobată conform prevederilor legislative aplicabile.  În cadrul planurilor de situație din documentația tehnico-economică care se va anexa cererii de finanțare, se vor reprezenta grafic prin suprapunere atât conturul zonei delimitate de regenerare urbană, cât și limitele de intervenție ale proiectului.  Astfel, pot exista următoarele situații:  a. limitele de intervenție ale proiectului coincid cu zona delimitată de regenerare urbană;  b. limitele de intervenție ale proiectului se încadrează în zona delimitată de regenerare urbană, respectiv proiectul tratează doar o parte a zonei delimitate de regenerare urbană. În acest caz este necesară o justificare bine întemeiată a faptului că nu a fost inclusă întreaga zonă în proiect și se vor indica proiectele/ activitățile complementare care vor conduce la amenajarea integrală a zonei delimitate identificate care necesită acțiuni de regenerare urbană. |

1. **Necesitatea şi oportunitatea investiției**

Pornind de la situația existentă, descrisă în capitolul 2, se vor analiza și descrie:

1. funcțiunile pe care le îndeplinește spațiul public asupra căruia se intervine prin proiect și deficiențele acestora;
2. deficiențele infrastructurii existente din spațiul public supus intervenției;
3. lipsa unor eventuale funcțiuni pe care spațiul public ar putea să le îndeplinească;
4. problemele/nevoile identificate la nivelul comunității din zona delimitată de regenerare urbană.

În funcție de complexitatea proiectului și de dimensiunea zonei delimitate de regenerarea urbană, este recomandată realizarea unei analize SWOT.

1. **Principalele activități/acțiuni/soluții**

Se va avea în vedere faptul că procesul de revitalizare și regenerare urbană transcende activitățile de amenajare a infrastructurii aferente spațiilor publice. Transformarea și reinventarea urbană este un proces complex, bazat pe integrarea dimensiunilor sociale, ecologice și economice ale dezvoltării durabile.

În consecință, activitățile/soluțiile propuse pentru revitalizarea și regenerarea zonei de intervenție a proiectului vor trata în mod obligatoriu minim 4 dintre aspectele acestui proces complex, fără limitarea la următoarele exemple:

* 1. sporirea atractivității zonei, dincolo de lucrările de amenajare de infrastructură;
  2. impactul asupra economiei locale, de exemplu prin crearea unui mediu favorabil dezvoltării micilor afaceri locale, diversificarea funcțiunilor economice din zonă etc;
  3. atragerea de forță de muncă specializată și calificată;
  4. atragerea populației tinere în zonele de revitalizare și regenerare urbană, fără a neglija populația vârstnică și persoanele vulnerabile;
  5. soluționarea problemelor urbane prin crearea unui set de atracții sociale, locuri de petrecere a timpului liber sau alte spații urbane atractive, de exemplu prin orientarea către conceptul orașului de 15 minute;
  6. transformarea spațiului public existent utilizat neadecvat într-un spațiu urban de calitate în detrimentul extinderii periferice urbane - urban sprawl;
  7. încurajarea colaborării și parteneriatelor între diferite sectoare și domenii: public, privat, ONG-uri, domeniul social, cultural, educație etc.
  8. punerea în valoare a clădirilor cu valoare arhitecturală din zona de intervenție, prin intervenții la fațade, iluminat arhitectural;
  9. asigurarea conectivității zonei, precum și găsirea de soluții de mobilitate și accesibilitate sustenabile;
  10. promovarea și protejarea dezvoltării biodiversității din spațiile verzi realizate/modernizate prin proiect.

Se vor prezenta și detalia informații privind:

1. identificarea activităților/acțiunilor/soluțiilor care răspund unui număr de minim 3 nevoi/probleme ale comunității, detaliate în capitolul 4;
2. măsurile de stimulare a implicării comunității locale pentru susținerea activităților sociale, culturale, turismului, educației etc. în spațiul public regenerat.

De asemenea, se va argumenta creșterea suprafeței de spații publice de calitate, accesibile cetățenilor în zona de intervenție a proiectului și se va prezenta modul de calcul al procentului de creștere al acesteia, în corelare cu informațiile din Proiectul tehnic.

1. **Beneficii**

Se va argumenta contribuția proiectului la regenerarea completă și structurată a zonei de intervenție, pe toate dimensiunile sectoriale: social, economic, educațional, cultural, rezidențial, sănătate, servicii publice, mediu, turism etc, prin abordarea de funcțiuni multiple și se vor detalia efectele/impactul activităților și măsurilor propuse prin proiect în zona de intervenție.

Se vor identifica și detalia beneficiile obținute prin implementarea proiectului pentru: populația rezidentă, operatorii economici, entități socio-culturale, categorii de persoane vulnerabile/defavorizate, forța de muncă disponibilă rezidentă, populația tânără etc.

1. **Participare și implicare**

Se vor prezenta și detalia informații privind măsurile și activitățile de participare și implicare a părților interesate în procesul de revitalizare și regenerare urbană a zonei:

1. în etapa de selectare a proiectului: se vor descrie măsurile de implicare și consultare a comunității locale și a altor părți interesate în procesul de elaborare a conceptului de regenerare a zonei de intervenție (consultare publică, concurs de soluții etc.);

|  |
| --- |
| **Atenție!**  Se vor prezenta minimum 2 măsuri de implicare și consultare a comunității în procesul de elaborare a conceptului de regenerare urbană a zonei. |

1. după finalizarea implementării proiectului: se vor descrie măsurile/activitățile prin care comunitatea va fi implicată în activități socio-culturale, educaționale etc. și cum vor contribui acestea la creșterea sentimentului de apartenență și implicarea cetățenilor în viața comunității.

|  |
| --- |
| **Atenție!**  Se vor organiza minimum 5 acțiuni de implicare a comunității, care vor fi descrise în Planul de regenerare urbană a zonei și care vor face obiectul monitorizării în perioada de durabilitate a proiectului. |

1. **Analiza privind respectarea valorilor și principiilor Noului Bauhaus European**

Noul Bauhaus European reprezintă o inițiativă europeană strategică, care urmărește să faciliteze tranziția verde și digitală prin implicarea tuturor factorilor interesați. NEB aduce o dimensiune culturală și creativă Pactului verde european, cu scopul de a demonstra modul în care inovarea durabilă oferă experiențe concrete și pozitive în viața noastră de zi cu zi.

Scopul realizării unei analize privind respectarea valorilor și principiilor Noului Bauhaus European de către proiectele propuse la finanțare în cadrul IR 7.1.A Revitalizare și regenerarea urbană îl reprezintă familiarizarea solicitanților de finanțare cu acest concept și cu cerințele pe care o investiție trebuie să le îndeplinească pentru a se califica ca proiect NEB.

Astfel, analiza proiectului pentru care se solicită finanțare, în baza grilei de autoevaluare pusă la dispoziție, este considerată un exercițiu util și necesar atât pentru posibilii beneficiari, cât și pentru evaluatorii proiectelor, contribuind la o mai bună înțelegere a inițiativei NEB și la modul în care toți cei implicați în realizarea unui proiect, de la faza de idee până la finalizarea acestuia, își pot aduce contribuția la atingerea obiectivelor inițiativei.

Se va prezenta o analiză succintă a modului și gradului în care proiectul îndeplinește cele 3 valori și cele 3 principii ale Noului Bauhaus European, utilizând **Grila pentru autoevaluarea relevanței proiectului propus pentru valorile și principiile de lucru ale Noului Bauhaus European**, anexată.

|  |
| --- |
| **Atenție!**  Pentru a fi considerat îndeplinit criteriul 2.5 din grila ETF, este **obligatorie realizarea analizei** privind respectarea valorilor și principiilor aferenteNoului Bauhaus European, dar **nu este obligatoriu ca proiectul să respecte toate cele 6 valori și principii**.  **Proiectul nu va fi respins în etapa de evaluare tehnică și financiară dacă în urma analizei realizate se va concluziona că acesta nu răspunde valorilor și principiilor Noului Bauhaus European.** |

Scopul grilei prezentate mai jos este de a ajuta solicitanții de finanțare în autoevaluarea gradului în care propunerea lor de proiect este aliniată la valorile de bază ale Noului Bauhaus European:

* **Frumos**
* **Sustenabil**
* **Incluziv**

respectiv la principiile de lucru ale NBE:

* **Participare**
* **Angajament pe mai multe niveluri**
* **Transdisciplinaritate**

Plecând de la instrumentul **NEB Compass** (pe care vă recomandăm să îl parcurgeți înainte de completarea grilei: <https://new-european-bauhaus.europa.eu/get-involved/use-compass_en>), dezvoltat recent de către Comisia Europeană și care reprezintă principala sursă de inspirație și orientare cu privire la acest subiect, această grilă propune 3 niveluri de ambiție pentru fiecare valoare de bază și fiecare principiu de lucru al Noului Bauhaus European.

Recomandări utile pentru cei care utilizează grila de autoevaluare:

1. Pentru a putea fi considerat relevant pentru Noul Bauhaus European, **fiecare proiect trebuie să demonstreze de o manieră convingătoare că răspunde cel puțin la nivelul de ambiție 1 pentru fiecare dintre cele 3 valori de bază, respectiv 3 principii de lucru.** Așadar, chiar dacă un proiect, spre exemplu, excelează și atinge nivelul de ambiție 3 în ceea ce privește frumusețea, acesta nu va fi considerat NBE dacă nu face și dovada atingerii nivelului 1 de ambiție cu privire la principiul de participare sau la valoarea de bază legată de sustenabilitate.
2. Nivelurile de ambiție sunt concepute pe principiul cumulativ. Astfel, nivelul de ambiție 2 presupune îndeplinirea cerințelor pentru nivelul de ambiție 1, la care se adaugă cele specifice nivelului 2. În mod similar, nivelul de ambiție 3 presupune respectarea integrală a cerințelor pentru nivelurile 1 și 2, la care se adaugă criteriile specifice pentru acest nivel de excelență. Prin urmare, **solicitanții trebuie să bifeze un singur nivel de ambiție pentru fiecare valoare și pentru fiecare principiu de lucru NBE și să furnizeze în căsuța aferentă nivelului selectat o justificare pentru alegerea făcută.** De exemplu, un solicitant care va selecta pentru valoarea de bază ,,Sustenabil” nivelul de ambiție 3 trebuie să se asigure că îndeplinește nu doar criteriile aferente acestui nivel, ci și pe cele ale nivelurilor 1 și 2. Justificarea pe care trebuie să o furnizeze în acest caz pentru alegerea făcută va trebui să se refere la respectarea cumulativă a cerințelor cu privire la ”reutilizare”, ”închiderea buclei” și ”regenerare”.
3. Este important să fiți realiști în ducerea la îndeplinire a acestui exercițiu și să rezistați tentației de a ținti nivelul de ambiție 3 pentru valorile și principiile de lucru aferente Noului Bauhaus European, exceptând cazurile în care puteți demonstra în mod credibil îndeplinirea cerințelor specifice acestui nivel de excelență. O poziționare corectă și bine justificată în cadrul nivelului de ambiție 1 pentru toate aceste valori și principii este suficientă pentru ca proiectul să fie considerat relevant/eligibil pentru NBE.

**GRILĂ PENTRU AUTOEVALUAREA SOLICITANTULUI CU PRIVIRE LA INTENSITATEA RELEVANȚEI NEB**

**ÎN PROPUNERILE DE PROIECTE**

**Vă rugăm să completați o justificare de maxim 15 rânduri sub nivelul de ambiție ales pentru fiecare valoare de bază și principiu de lucru**

| **Valorile de bază NBE** | **Ambiția 1** | **Ambiția 2** | **Ambiția 3** |
| --- | --- | --- | --- |
| **Frumos** | **ACTIVARE:** Îmbrățișează proiectul, în mod explicit, propria sa estetică, punând forma mai presus de funcțiune, în diferitele sale aspecte?  Prin atributele sale vizuale, încurajează acesta o conștientizare crescută a locului și a patrimoniului local, în întreaga sa diversitate?   * Cerința minimală este ca aspectele estetice ale proiectelor, inclusiv materialele folosite, să pună în evidență mai ales designul intervențiilor propuse, dincolo de funcționalitatea sau funcționalitățile avute în vedere; aceste calități estetice ar trebui să fie aliniate cu patrimoniul și cultura locale, respectiv să asigure o armonie vizuală cu țesutul urban adiacent. * Proiectele care implică artiști în designul și/sau ducerea la îndeplinire a intervențiilor, precum și cele care oferă detalii convingătoare cu privire la tehnicile artistice utilizate vor beneficia de un punctaj mai ridicat. | **CONECTARE:** Îndeplinește proiectul Ambiția 1 și, în plus, încurajează acesta, prin calitățile sale estetice, interacțiuni sociale semnificative și experiențe colective demonstrabile, între diferite comunități/generații?   * La acest nivel de ambiție, este necesar ca proiectele să prezinte dovezi tangibile că acestea țintesc în mod explicit să stimuleze sau să creeze anumite emoții și experiențe senzoriale, prin intermediul designului intervnțiilor și/sau a aspectelor estetice ale acestora. * Vor fi recompensate proiectele care își propun, în mod convingător, să utilizeze calitățile lor estetice pentru a încuraja conexiuni/interacțiuni între diferite grupuri sociale și/sau grupe de vârstă care nu existau anterior în locația/ locațiile vizate. | **INTEGRARE:** Îndeplinește proiectul Ambițiile 1 și 2, și, mai mult, își propune acesta inclusiv o reinventare a locurilor, stilurilor de viață și comunităților, anticipând transformările viitoare și generând, eventual, o mișcare durabilă în timp?   * Proiectele care țintesc acest nivel de ambiție trebuie să demonsteze, în mod explicit, că vor utiliza valorile estetice ale intervențiilor propuse pentru a inspira utilizatorii finali și comunitățile să întreprindă acțiuni colective cu scop transformațional. * Acele proiecte care demonstrează, de o manieră consistentă și convingătoare, că vor utiliza calitățile lor estetice pentru a determina o nouă mișcare socială, aliniată la valorile de bază ale NBE, la nivelul zonei vizate de intervențiile propuse. |
| **Sustenabil** | **REUTILIZARE:** Are proiectul caracteristici semnificative de reducere a impactului asupra mediului, precum adaptarea și/sau atenuarea schimbărilor climatice?   * Pragul minimal pentru nivelul de ambiție 1 este considerat conformarea proiectelor la Principiul DNSH (”A nu prejudicia în mod semnificativ”); intervențiile propuse ar trebui să țintească depășirea cerințelor legale preexistente, prin indicarea unor măsuri plauzibile și măsurabile de reducere a emisiilor de gaze cu efect de seră/a amprentei de carbon și/sau de îmbunătățire a rezilienței climatice. * Proiectele mai ambițioase ar trebui să includă planuri convingătoare de achiziții publice ”verzi”; în cazul în care intervențiile cuprind și construcții, obiectivul ar trebui să fie obținerea unei certificări pentru clădiri verzi (de ex. LEED BREEAM, DGNB, LBC etc.); dacă proiectul vizează măsuri de adaptare la schimbările climatice, accentul ar trebui să cadă, în mod ideal, pe identificarea și prezentarea unor soluții inovative bazate pe natură. | **ÎNCHIDEREA BUCLEI:** Îndeplinește proiectul Ambiția 1 și, de asemenea, caută în mod activ să transforme procesele lineare de utilizare a resurselor în procese circulare (de exemplu, prin includerea unei abordări a ciclului de viață și a schimbărilor comportamentale), vizând, în mod demonstrabil, atingerea poluării zero?   * Proiectele care țintesc acest nivel de ambiție ar trebui să ofere detalii convingătoare cu privire la modul de gestionare a deșeurilor/aspectele legate de economia circulară, în mod ideal prin integrarea unei abordări bazate pe ciclul de viață complet al materialelor, atât în faza de design cât și în cea de implementare (de ex. includerea unor astfel de cerințe în viitoarele proceduri de achiziții publice verzi). * Vor beneficia de punctaj suplimentar acele proiecte care demonstrează includerea unor măsuri de încurajare a modelelor de afaceri circulare și/sau a abordărilor de tip ”zero poluare” și/sau a activităților educaționale/ de formare pentru a contribui la schimbările comportamentale legate de aspectele menționate mai sus. | **REGENERARE:** Pe lângă îndeplinirea Ambițiilor 1 și 2, vizează proiectul să dea înapoi mai mult decât ia, urmărind să sporească în mod responsabil biodiversitatea și să evite epuizarea acesteia, demonstrând conștientizarea întregului ecosistem în care va funcționa, precum și impactul său asupra resurselor naturale, în timp și spațiu?   * Proiectele care aspiră la nivelul de ambiție 3 trebuie să includă informații convingătoare cu privire la modul în care intervențiile propuse vor contribui la îmbunătățirea calității aerului/ apelor/solului și a habitatelor pentru diferitele specii, la promovarea refacerii/regenerării ecosistemelor naturale și/sau conservării biodiversității, precum și la modul explicit în care acestea vor ajuta la reconectarea oamenilor/societății cu natura. * Proiectele care țintesc un punctaj mai mare vor trebui să demonstreze, într-o manieră convingătoare că dau înapoi naturii mai mult decât iau de la aceasta, dincolo de limitele lor teritoriale/ temporale (de ex. prin demonstrarea unor conexiuni puternice cu activități de cercetare/ educaționale, planuri de scalare bine fundamentate etc.). |
| **Incluziv** | **INCLUZIUNE:** Este proiectul accesibil (din punct de vedere fizic, cognitiv, psihologic etc.) și convenabil pentru toți, indiferent de gen, rasă sau origine etnică, religie sau credință, abilitate, vârstă sau orientare sexuală? Se acordă prioritate indivizilor, grupurilor și comunităților care sunt mai puțin reprezentate?   * Cerința minimală este ca proiectele să identifice clar toți actorii relevanți potențiali și să se asigure că aceștia reprezintă toate valorile de bază ale NBE; abordarea ideală este prezentarea unor măsuri pentru încurajarea participării, inclusiv în calitate de utilizatori, a unor grupuri ”în dificultate” (de ex. persoane de etnie Roma, fără adăpost, cu dizabilități, cu probleme de sănătate mintală, refugiați etc.). * Proiectele care vizează un punctaj mai bun ar trebui să demonstreze, de o manieră convingătoare, că promovează schimburile inter-culturale și/sau inter-generaționale, și/sau aplică, în mod vizibil, principiul de ”design universal” (intervenții care să răspundă nevoilor tuturor oamenilor, indiferent de vârstă și starea de sănătate). | **CONSOLIDARE:** Pe lângă faptul că îndeplinește Ambiția 1, își propune proiectul să fie incluziv și să asigure accesul deschis la servicii, prin utilizarea de mecanisme formale și structurale, precum instrumentele de finanțare, modelele de afaceri, acțiunile de planificare, politicile, reglementările și/sau alte procese de instituționalizare?   * Proiectele care țintesc nivelul de ambiție 2 trebuie să ofere detalii convingătoare cu privire la modul în care vor asigura orice formă de sprijin pentru structuri și/sau mecanisme de finanțare sau alte practici care să încurajeze, de o manieră proactivă, incluziunea socială, inclusiv modul în care va oferi acces la aceste forme de sprijin pentru grupurile sub-reprezentate. * Vor fi recompensate acele proiecte care vor merge și mai departe, prin măsurile convingătoare de influențare a schimbărilor reglementărilor și/sau practicilor instituțional, în special a celor care promovează desegregarea unor comunități. | **TRANSFORMARE:** Își propune proiectul, dincolo de faptul că îndeplinește Ambițiile 1 și 2, să inspire noi moduri de a trăi împreună, bazându-se pe solidaritate și cooperare, prin creșterea conștientizării asupra discriminării și a nedreptății?  Are proiectul potențialul de a schimba modelele sociale învechite, de a genera valoare și de a aduce beneficii transformatoare la nivel societal?   * Proiectele care aspiră la nivelul de ambiție 3 ar trebui să demonstreze, prin măsuri bine articulate, că promovează cadre/modalități inovative pentru asigurarea conviețuirii dintre diferite grupuri sociale, inclusiv cu indicarea rezultatelor preconizate în acest domeniu. * Proiectele care țintesc un punctaj ridicat la acest nivel de ambiție trebuie să facă dovada că, prin intervențiile propuse, pun sub semnul întrebării viziuni globale depășite și caută, de o manieră activă, să transforme modele învechite de guvernare socială pentru beneficiul întregii societăți. |

| **Principiile de lucru NBE** | **Ambiția 1** | **Ambiția 2** | **Ambiția 3** |
| --- | --- | --- | --- |
| **Participare** | **CONSULTARE:** A fost dezvoltat proiectul prin intermediul unor procese documentate de consultare cu o plajă largă de părți interesate, prin care informațiile au circulat dinspre coordonatorul proiectului spre publicul țintă și viceversa?   * Cerința minimală pentru acest nivel de ambiție este ca proiectele să prezinte dovezi documentate ale organizării mai multor consultări care au implicat actori relevanți care să reprezinte toate valorile de bază ale NBE; preferabil, acești actori ar trebui să acopere mai multe grupe de vârstă și grupuri care sunt mai greu de antrenat în procese participative; de asemenea, proiectele trebuie să prezinte modul în care rezultatele acestor consultări au influențat designul intervențiilor. * Vor fi recompensate acele proiecte care au utilizat instrumente de tipul sondajelor de opinie pentru a stabili care este punctul de plecare cu privire la nevoile și gradul de satisfacție al utilizatorilor finali și care să fie repetate în cadrul procesului de monitorizare, inclusiv potențiala utilizare a unor instrumente digitale dedicate pentru a colecta puncte de vedere / idei de la actorii relevanți. | **CO-DEZVOLTARE:** Îndeplinește proiectul ambiția 1, și, de asemenea, implică factorii interesați, în calitate de parteneri și consultanți-cheie, în definirea și/sau co-crearea regulilor și obiectivelor sale, plasând coordonatorul proiectului și factorii interesați pe poziții de egalitate?   * Pentru acest nivel de ambiție proiectele trebuie să includă dovezi convingătoare ale unor procese reale de co-creare, ale spectrului de actori relevanți care au fost implicați și ale tipurilor de facilitare care au fost utilizate în cadrul acestor procese. * Vor fi prioritizate acele proiecte care demonstrează faptul că procesele de co-creare sunt cele care au stat la baza majorității intervențiilor propuse și a mecanismelor de implementare a acestora, inclusiv prin potențiala utilizare a unor instrumente digitale inovative, dezvoltate în mod specific pentru respectivele proiecte. | **AUTOGUVERNARE:** Pe lângă că îndeplinește ambițiile 1 și 2, implică proiectul, în mod activ, factorii interesați în procesul decizional, pe parcursul tuturor etapelor din ciclul său de viață, de la proiectare și management, până la implementare, monitorizare, respectiv evaluare?   * Proiectele care țintesc nivelul de ambiție 3 pentru acest principiu de lucru trebuie să prezinte informații detaliate cu privire la modul în care actorii relevanți identificați vor fi implicați în procesul de luare a deciziilor, pe întreaga perioadă de implementare a proiectelor respective, inclusiv cu descrierea structurilor și a mecanismelor specifice de guvernanță care vor fi puse la dispoziție pentru acest scop. * Un punctaj suplimentar va fi acordat acelor proiecte care demonstrează că vor implica în procesul decizional, în mod activ, toți actorii relevanți identificați, de-a lungul întregului ciclu de viață al proiectului (inclusiv în etapele de monitorizare și evaluare), inclusiv cu potențialul ajutor al unor instrumente digitale inovative concepute special pentru acest scop. |
| **Angajament pe mai multe niveluri** | **INTERVENȚII LOCALE:** Demonstrează proiectul capacitatea de a conecta, din punct de vedere orizontal, rețelele informale (de exemplu, grupuri de persoane sau cartiere) și/sau instituțiile formale (de exemplu, instituții cu atribuții sectoriale, grupuri politice) din localitatea în care urmează să fie implementat?   * Proiectele care vizează nivelul de ambiție 1 pentru acest principiu de lucru trebuie să descrie, de o manieră convingătoare, care a fost aportul de valoare adăugată pe care diferitele legături cu grupurile informale și instituțiile formale de la nivel local (localitate, sector al Capitalei) l-au adus; de preferință, proiectele ar trebui să ofere detalii despre mecanismele utilizate pentru acest scop, inclusiv cu referire la anumite formate inovative pentru aceste colaborări. * Proiectele care vizează o poziționare mai bună în cadrul acestui nivel de ambiție trebuie să prezinte dovezi convingătoare ale unor planuri de scalare / replicare la nivel local, preferabil cu indicara surselor de finanțare identificate în acest scop. | **ABORDARE PE MAI MULTE NIVELURI:** Îndeplinește proiectul ambiția 1 și, de asemenea, demonstrează acesta conectarea verticală a diferitelor niveluri de autoritate (de exemplu, municipalitățile cu organismele regionale și/sau autoritățile naționale), cu scopul de a extinde inițiativa dincolo de dimensiunea sa locală și de a genera impact la o scară mai largă (de exemplu, de la nivelul local la cel regional și/sau național)?   * Proiectele care țintesc nivelul de ambiție 2 trebuie să prezinte detalii cu privire la formele de colaborare care au depășit granițele locale (județ, nivel municipal în cazul Bucureștiului, regiune de dezvoltare, nivel național), precum și la valoarea adăugată concretă pe care acestea au adus-o la forma finală a intervențiilor propuse. * Un punctaj suplimentar în cazul acestui nivel de ambiție va fi acordat proiectelor care includ un plan solid de scalare/ replicare a intervențiilor propuse în alte locație din județ/în alt sector din București, în aceeași regiune de dezvoltare sau în altă regiune din țară, preferabil cu indicarea sursei de finanțare identificate în acest scop. | **PERSPECTIVĂ GLOBALĂ:** Pe lângă îndeplinirea ambițiilor 1 și 2, funcționează proiectul, în mod demonstrabil, la nivel global, țintind un impact transformativ semnificativ, ce depășește scara sa inițială (de aplicare la nivel local) și conectându-se, în mod vizibil, cu rețelele și/sau instituțiile (inter) guvernamentale internaționale?   * Proiectele care aspiră la nivelul de ambiție 3 pentru acest principiu de lucru NBE trebuie să descrie în mod complet care sunt mecanismele lor de lucru la nivel supra-național, inclusiv cu prezentarea detaliată a entităților și/sau a rețelelor de la nivelul UE/internaționale care sunt implicate și a valorii adăugate a transferului, deja realizat sau planificat pe durata implementării, de cunoștințe dinspre acestea. * Vor fi prioritizate acele proiecte care includ planuri solide de replicare/transfer a unor elemente-cheie ale intervențiilor sau a proiectelor în întregime în alte țări, preferabil sub forma prezentării unui document oficial semnat de către partenerii internaționali respectivi. |
| **Transdisciplinaritate** | **MULTI-DISCIPLINARITATE:** Este proiectul caracterizat de o abordare multidisciplinară, în care diverse discipline colaborează pe subiecte similare, pentru a adresa o problemă comună dintr-un anumit domeniu de cunoaștere?   * Proiectele trebuie să descrie, de o manieră convingătoare, abordarea lor multi-disciplinară, prin includerea unor detalii cu privire la diferitele discipline academice implicate și a valorii adăugate (de ex. noi activitiăți de cercetare multi-disciplinară) pe care interacțiunea dintre acestea au adus-o la atingerea obiectivului general al proiectelor, în contextul focalizării acestei expertize variate pe o singură dimensiune de dezvoltare și/sau un singur domeniu de cunoaștere. * Vor beneficia de punctaj suplimentar acele proiecte care demonstrează că au la bază un parteneriat între toate cele patru părți ale ”cvadruplu helix” (autorități publice, mediul de afaceri, mediul academic și societatea civilă). | **INTER-DISCIPLINARITATE:** Depășește proiectul, în mod vizibil, ambiția 1, tratând probleme complexe, ce implică două sau mai multe discipline academice sau domenii de cunoaștere, prin utilizarea unei abordări interdisciplinare?   * Proiectele care corespund nivelului de ambiție 2 sunt cele care descriu, în mod credibil, forma în care diferite discipline academice au fost implicate și au interacționat pentru a aduce un aport la valoarea adăugată (de ex. prin noi activități de cercetare inter-disciplinară) la obiectivele generale și specifice ale proiectelor, de această dată prin focalizarea pe cel puțin două dimensiuni de dezvoltare și/sau domenii de cunoaștere; spre deosebire de multi-disciplinaritate, în care disciplinele nu renunță la ipotezele, metodologiile, tehnicile lor clar delimitate și sunt mai degrabă cumulative, inter-disciplinaritatea implică o depășire a frontierelor dintre științe și combinarea tehnicilor specifice acestora. * Vor fi prioritizate în cadrul acestui nivel de ambiție acele proiecte care acoperă cel puțin trei dimensiuni de dezvoltare și/sau domenii de cunoaștere, respectiv care implică un parteneriat între toate cele patru părți ale ”cvadruplu helix” (autorități publice, mediul de afaceri, mediul academic și societatea civilă). | **DEPĂȘIREA DISCIPLINARITĂȚII:** Transcende proiectul, în mod demonstrabil, ambițiile 1 și 2, prin integrarea cunoștințelor formale și non-formale și prin aducerea împreună a oamenilor din diferite domenii (politic, social și economic) și a publicului larg, în vederea atingerii unui obiectiv comun și a creării unor noi narațiuni, benefice pentru societate?   * Proiectele care aspiră la nivelul de ambiție 3 trebuie să demonstreze integrarea cunoștințelor formale și non-formale, prin punerea laolaltă a experților din domeniul politic, social, economic, respectiv a reprezentanților publicului larg pentru a dezvolta un nou narativ societal, care să treacă dincolo de nivelul disciplinelor și/sau al domeniilor de cunoaștere existente; acest nou narativ ar trebui prezentat detaliat și convingător, inclusiv cu accent pe metodele de interfață cu publicul care vor fi utilizate. * Proiectele care vizează o poziționare mai bună în cadrul acestui nivel de ambiție sunt aceelea care dovedesc existența unui parteneriat între toate cele patru părți ale ”cvadruplu helix” (autorități publice, mediul de afaceri, mediul academic și societatea civilă). |